b'\n_START_ARTICLE_\nFranc Brlek\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini peka Ivana Brleka in gospodinje Jo\xc5\xbeefe Brlek, rojene Barbi\xc5\xa1. Ljudsko \xc5\xa1olo je obiskoval v rojstnem kraju. Leta 1942 je v kraju Ponte di Barbarono vstopil v fran\xc4\x8di\xc5\xa1kanski noviciat in Gemoni \xc5\xa1tudiral filozofijo, bogoslovje pa v Benetkah in Vincenzi, leta 1949 je opravil sklepne zaobljube in bil 1951 v Benetkah posve\xc4\x8den v ma\xc5\xa1nika. \xc5\xa0tudije je leta 1952 nadaljeval na Vzhodnem in\xc5\xa1titutu v Rimu, kjer je 1955 dosegel magisterij, na Vzhodni \xc5\xa1oli za paleografijo in diplomacijo pa je leta 1956 diplomiral; doktorat iz teologije pa je opravil leta 1974._NEWLINE_Po kon\xc4\x8danem \xc5\xa1tudiji je v letih 1956\xe2\x88\x921960 predaval vzhodno teologijo in zgodovino Pravoslavne Cerkve na fran\xc4\x8di\xc5\xa1kanski \xc5\xa1oli v Kairu. Leta 1961 je bil imenovan za arhivarja zgodovinskega arhiva na Custodia di Terra Santa v Jeruzalemu, hkrati je predaval \xc5\xa1e teologijo in zgodovino vzhodne Cerkve na fran\xc4\x8di\xc5\xa1kanski teolo\xc5\xa1ki \xc5\xa1oli San Salvatore (1964-1967) in na Studium theologicum OFM v Jeruzalemu (1973-1974), splo\xc5\xa1no zgodovino Cerkve ter zgodovino umetnosti na Filozofski \xc5\xa1oli v Betlehemu (1968-1969) in Jeruzalemu do 1974. Objavil je ve\xc4\x8d \xc4\x8dlankov in razprav, ki obravnavajo predvsem vpra\xc5\xa1anja vzhodne teologije.'